1. ปัจจัยความเสี่ยง

ปัจจัยความเสี่ยงในการประกอบธุรกิจของบริษัท ที่อาจส่งผลกระทบถึงผลการดำเนินงานของบริษัท
และผลตอบแทนในการลงทุนของผู้ลงทุน สามารถสรุปได้ดังนี้

1.1 ความเสี่ยงทางด้านสภาพคล่องจากนโยบายการเก็บสินค้าคงเหลือ

เนื่องจากลักษณะการประกอบธุรกิจของบริษัท เป็นการซื้อสินค้าเพื่อนำมาจัดจำหน่ายให้แก่ลูกค้าต่างๆ
(Trading Business) โดยมีสินค้าหลากหลายชนิดไว้พร้อมให้บริการได้ตามที่ลูกค้าต้องการ
นอกจากนี้ บริษัท ยังมีนโยบายการให้บริการเก็บสินค้าสำรองสำหรับลูกค้า
ประกอบกับการที่สินค้าส่วนใหญ่ที่บริษัทจัดจำหน่ายในปัจจุบันมี Lead Time ที่ค่อนข้างนานประมาณ
45-90 วัน บริษัท
จึงมีความจำเป็นที่จะต้องเก็บสินค้าคงเหลือไว้ให้เพียงพอที่จะสามารถทำให้ลูกค้ามั่นใจได้ว่าบริษัท
จะสามารถส่งมอบสินค้าได้ทันตามความต้องการของลูกค้า ซึ่งถือเป็นข้อได้เปรียบของบริษัท
ที่มีเหนือคู่แข่ง จากเหตุผลดังกล่าวอาจทำให้บริษัท
มีความเสี่ยงในการมีสินค้าคงเหลือจำนวนมากซึ่งจะก่อให้เกิดภาระกับบริษัท
ทั้งในด้านค่าใช้จ่ายในการจัดเก็บสินค้าและสภาพคล่อง
ซึ่งภาระในการจัดเก็บและบริหารสินค้าคงเหลือดังกล่าวจะแปรผันไปตามยอดขายสินค้าที่เพิ่มขึ้น
ดังนั้นหากยอดขายของบริษัท มีการเติบโตอย่างมีนัยสำคัญและต่อเนื่อง
บริษัทจะต้องจัดหาเงินทุนเพิ่มเติมเพื่อนำมาใช้ในการประกอบธุรกิจ อย่างไรก็ตาม การที่บริษัท
มีความสัมพันธ์ที่ดีกับผู้ผลิตสินค้า (Supplier)
ทำให้ได้รับความร่วมมือเป็นอย่างดีจากผู้ผลิตสินค้าในการเก็บรักษาสินค้าบางส่วนที่ยังไม่ถึงกำหนดส่งมอบให้แก่ลูกค้า
จึงทำให้บริษัท สามารถประหยัดค่าใช้จ่ายในการจัดเก็บสินค้าคงคลังได้ในระดับหนึ่ง นอกจากนี้
ด้วยประสบการณ์ในการบริหารสินค้าคงเหลือของบริษัท
และการมีฐานลูกค้าจำนวนมากและหลากหลายทำให้บริษัท
สามารถบริหารจัดการและจัดจำหน่ายสินค้าที่บริษัทเก็บไว้ได้อย่างมีประสิทธิภาพแม้จะมีภาวะราคาแร่ที่ผันผวน
เนื่องจากสินค้าคงเหลือดังกล่าวจำเป็นต้องคงความสามารถในการแข่งขันด้านราคาขายด้วยเช่นกัน
ยิ่งไปกว่านั้นเพื่อเป็นการป้องกันความเสี่ยงดังกล่าวอีกทางหนึ่ง บริษัท
ยังมีนโยบายในการเก็บรักษาสินค้าในรูปแบบที่จะช่วยเพิ่มความยืดหยุ่นในการแปรรูปสินค้าเพื่อตอบสนองความต้องการของลูกค้าที่เปลี่ยนแปลงอยู่ตลอดเวลา
เช่น บริษัท
มีนโยบายที่จะเก็บผลิตภัณฑ์ทองแดงและทองเหลืองชนิดม้วนให้มีหน้ากว้างมากที่สุดเพื่อที่จะสามารถตัดซอยให้มีขนาดที่ตรงกับความต้องการของลูกค้า
โดยเศษโลหะที่เหลือจากการตัดซอย บริษัท
สามารถขายคืนให้กับผู้ผลิตเพื่อหลอมรีดกลับมาเป็นสินค้าใหม่ได้
อย่างไรก็ตามตลอดระยะเวลาที่ผ่านมา
แม้ว่าบริษัทยังไม่เคยประสบปัญหาจากการขายสินค้าไม่ได้หรือการมีสินค้าคงเหลือค้างเป็นจำนวนมาก
(Dead Stock) จนก่อให้เกิดภาระเกินกว่าที่บริษัทจะบริหารจัดการได้แต่อย่างใด
แต่เหตุการณ์เริ่มตั้งแต่ปลายไตรมาส3 ถึงไตรมาส4 ของปี 2551
บริษัทและลูกค้าทั้งปวงของบริษัทล้วนได้รับผลกระทบจากวิกฤตเศรษฐกิจโลกทั้งในด้านปริมาณความต้องการและราคาวัตถุดิบที่ลดลงแบบเฉียบพลันและรุนแรง
ทำให้บริษัทไม่สามารถระบายสินค้าได้ตามเป้าหมายเนื่องจากการลดปริมาณสั่งซื้อและการขอเลื่อนรับเข้าสินค้าจากลูกค้า

  1.2 ความเสี่ยงจากด้านสภาพคล่องและความเสี่ยงด้านการให้สินเชื่อ

ความเสี่ยงด้านสภาพคล่องเกิดจากความเป็นไปได้ที่ลูกค้าอาจจะไม่สามารถจ่ายชำระหนี้ให้แก่บริษัทได้ภายในกำหนดเวลาโดยปกติของการค้า
เพื่อจัดการความเสี่ยงนี้บริษัทได้ประเมินความสามารถทางการเงินของลูกค้าเป็นระยะๆ
ความเสี่ยงด้านการให้สินเชื่อหมายถึงความเสี่ยงที่คู่สัญญาไม่ปฏิบัติตามข้อกำหนดในสัญญาซึ่งก่อให้เกิดความเสียหายทางการเงินแก่บริษัท
ผู้บริหารของบริษัทเชื่อว่าบริษัทไม่มีความเสี่ยงที่เป็นสาระสำคัญ
เนื่องจากบริษัทได้มีการจัดตั้งหน่วยงานควบคุมสินเชื่อ เพิ่อทำการพิจารณาคำขอสินเชื่อให้แก่ลูกค้า
วิเคราะห์ความเสี่ยง ประเมินคุณภาพหนี้
รวมถึงการหาแนวทางปรับปรุงแก้ไขและการติดตามการชำระเงินของลูกค้าอย่างใกล้ชิด
ผลจากการจัดตั้งหน่วยงานดังกล่าวบริษัทสามารถควบคุมและรักษาระดับอัตราหมุนเวียนจำนวนวันในการเก็บหนี้และสามารถลดปริมาณหนี้ที่มีอายุเกินกำหนดได้ดีเช่นเดียวกับปี
2550 ที่ผ่านมา อย่างไรก็ดีเนื่องจากภาวะเศรษฐกิจถดถอยเริ่มปรากฎตั้งแต่ปลายปี 2551
ทำให้สถาบันการเงินเข้มงวดและจำกัดการปล่อยสินเชื่อให้แก่ผู้ประกอบการ
ทำให้บริษัทจำเป็นต้องดูแลและควบคุมลูกหนี้อย่างเข้มงวดเช่นกัน
ซึ่งอาจมีผลกระทบต่อการปล่อยสินเชื่อและการเพิ่มยอดขายของบริษัทด้วย

  1.3 ความเสี่ยงจากการพึ่งพาผู้ผลิตสินค้า (Supplier) น้อยราย

บริษัทดำเนินธุรกิจเป็นผู้จัดจำหน่ายผลิตภัณฑ์โลหะสำหรับใช้ในอุตสาหกรรมต่างๆ
รวมทั้งวัสดุเพื่อใช้ในการก่อสร้าง โดยสั่งซื้อสินค้าโดยตรงจากผู้ผลิตสินค้าแต่ละประเภท โดยในปี
2551 บริษัท ไม่มีการสั่งซื้อสินค้าจากผู้ผลิตรายใดในสัดส่วนเกินกว่าร้อยละ 30
ของยอดสั่งซื้อสินค้ารวม และเมื่อพิจารณาถึงสัดส่วนการสั่งซื้อสินค้าแต่ละชนิดจะเห็นว่า ในปี 2551
บริษัท มีการสั่งซื้อสินค้าจากผู้ผลิตสินค้าเป็นสัดส่วนมากกว่าร้อยละ 30
ของการสั่งซื้อสินค้าแต่ละชนิดทั้งสิ้น 7 ราย ดังนั้นอาจถือได้ว่าบริษัท
มีความเสี่ยงกรณีที่ผู้ผลิตสินค้าไม่สามารถส่งสินค้าตามคำสั่งซื้อ
หรือผู้ผลิตขายสินค้าโดยตรงให้กับลูกค้าโดยไม่ผ่านบริษัท
หรือแต่งตั้งให้ผู้จัดจำหน่ายรายอื่นเป็นผู้จัดจำหน่ายหลักแทนบริษัท
ซึ่งจะส่งผลกระทบต่อการดำเนินงานของบริษัท อย่างไรก็ตามตลอดระยะเวลากว่า 10 ปีที่บริษัท
เปิดดำเนินการมา บริษัท ยังไม่เคยประสบปัญหาดังกล่าวแต่อย่างใด
ทั้งนี้เนื่องจากผู้ผลิตแต่ละรายต่างก็มีความมั่นคงและมีชื่อเสียงเป็นที่ยอมรับทั่วโลก
รวมทั้งสินค้าของผู้ผลิตดังกล่าวยังได้รับการรับรองคุณภาพมาตรฐาน ISO
และมีระบบควบคุมภายในที่รัดกุม โดยบริษัท
มีการศึกษาข้อมูลและนโยบายที่ชัดเจนของผู้ผลิตทุกรายอย่างละเอียด นอกจากนี้บริษัท
ยังมีแผนการตลาดที่ชัดเจนและความสัมพันธ์ที่ดีและยาวนานกับผู้ผลิตสินค้า
ทำให้บริษัทมีอำนาจต่อรองในการซื้อสินค้ามากขึ้น และส่งผลให้บริษัท
สามารถสร้างความเชื่อมั่นให้กับลูกค้าได้มากยิ่งขึ้น นอกจากนี้ บริษัท
ยังสามารถเอื้อประโยชน์ในการทำธุรกิจให้แก่ผู้ผลิตสินค้าได้อีกด้วย เช่น การที่บริษัท
มีฐานลูกค้าใหญ่ทำให้สามารถสั่งสินค้าเป็นจำนวนมากโดยรวบรวมคำสั่งซื้อจากลูกค้าทั้งรายใหญ่และรายย่อยที่มีปริมาณการสั่งซื้อไม่ครบตามจำนวนคำสั่งซื้อขั้นต่ำที่ผู้ผลิตกำหนด
ซึ่งวิธีการดังกล่าวจะทำให้ผู้ผลิตสามารถขายสินค้าได้มากขึ้น
และในขณะเดียวกันก็จะช่วยลดต้นทุนในการสั่งซื้อสินค้าให้กับลูกค้าได้ด้วย

  1.4 ความเสี่ยงจากความผันผวนของต้นทุนสินค้า

ผลิตภัณฑ์โลหะที่บริษัท เป็นผู้จัดจำหน่ายส่วนใหญ่เป็นสินค้าหลักทั่วไป (Base Metal
Commodities) ที่มีราคาผันแปรตามราคาซื้อขายในตลาดโลก
โดยจะขึ้นอยู่กับอุปสงค์และอุปทานของสินแร่แต่ละชนิดทั่วโลก โดยเฉพาะอย่างยิ่ง ทองแดง สังกะสี
นิกเกิล และอลูมิเนียม ซึ่งเป็นส่วนประกอบของผลิตภัณฑ์ที่บริษัท จัดจำหน่าย โดยหากมีปัจจัยต่างๆ
ที่ส่งผลให้ปริมาณความต้องการใช้สินแร่เพิ่มสูงขึ้น หรือปริมาณสินแร่ที่ผลิตได้ในตลาดมีลดน้อยลง
ได้แก่ในอดีตที่ผ่านมาความต้องการใช้สินแร่เพิ่มขึ้นอย่างมีนัยสำคัญจากผู้ผลิตในประเทศจีน
การนัดหยุดงานของคนงานในเหมืองแร่ต่างๆ เป็นต้น
ส่งผลให้ราคาของสินแร่ดังกล่าวเพิ่มสูงขึ้นมาโดยตลอด
ในทางกลับกันเมืองเศรษฐกิจโลกประสบกับภาวะถดถอย ความต้องการใช้สินแร่จะลดลงทันที
แม้โรงถลุงแร่ต่างๆจะตัดลดกำลังการผลิต
แต่สต๊อกสินค้าของโลกก็อาจปรับเพิ่มขึ้นเช่นเดียวกับเหตุการณ์ปลายปี 2551
อันเป็นผลให้ราคาแร่ลดลงอย่างรุนแรง ดังนั้นหากต้นทุนราคาสินค้ามีการปรับตัวสูงขึ้นหรือลดลง
อาจส่งผลให้บริษัทมีความเสี่ยงจากการที่ไม่สามารถปรับราคาขายสินค้าได้ในอัตราที่เท่ากันหรือมากกว่าหรือน้อยกว่าอัตราการเพิ่มขึ้นหรือลดลงของต้นทุนราคาวัตถุดิบดังกล่าว
และอาจมีลูกค้าบางรายปฏิเสธการรับมอบสินค้าในกรณีที่ราคาปรับตัวลดลงรุนแรง
แต่ลูกค้ารายดังกล่าวก็จะสูญเสียความน่าเขื่อถือเช่นกัน
ปัจจุบันราคาแร่ยังมีความผันผวนมากจากการเก็งกำไรหรือการปิดสถานะของกลุ่ม Hedge Fund
อย่างไรก็ตาม เมื่อวันที่ 9 เมษายน 2550 บริษัท
ได้รับอนุญาตจากธนาคารแห่งประเทศไทยให้ทำสัญญาป้องกันความเสี่ยงด้านความผันผวนของราคาแร่ได้
จำนวน 4 ชนิดคือ ทองแดง สังกะสี อลูมิเนียม และ นิกเกิล
ซึ่งถือเป็นเครื่องมือที่ช่วยบริหารความเสี่ยง

[] []

  ALUMINIUM COPPER

[] []

  NICKEL ZINC

  1.5 ความเสี่ยงจากอัตราแลกเปลี่ยน

บริษัทมีลูกหนี้การค้า
เจ้าหนี้การค้าและหนี้สินภายใต้สัญญาทรัสต์รีซีทที่เป็นเงินตราต่างประเทศซึ่งก่อให้เกิดความเสี่ยงจากความผันผวนของอัตราแลกเปลี่ยนเงินตราต่างประเทศ
ในการบริหารความเสี่ยงจากอัตราแลกเปลี่ยนบริษัทได้ทำสัญญาซื้อขายเงินตราต่างประเทศตามมูลค่าสินค้าที่ได้จำหน่ายไปแล้ว
อย่างไรก็ดีบริษัทยังคงมีความเสี่ยงจากอัตราแลกเปลี่ยนของสินค้าสำรอง
สำหรับลูกค้าซึ่งไม่ได้ทำสัญญาซื้อขายเงินตราต่างประเทศล่วงหน้าครอบคลุมไว้
ปัจจุบันสัดส่วนปริมาณสินค้าที่บริษัทต้องเก็บสำรองอาจไม่สอดคล้องกับความต้องการของลูกค้าเนื่องจากความไม่แน่นอนด้านอุปสงค์และอุปทานในตลาดโลก
ดังนั้นบริษัทอาจจะมีความเสี่ยงจากอัตราแลกเปลี่ยนเพิ่มขึ้น
โดยอาจส่งผลกระทบต่อต้นทุนและผลการดำเนินงานของบริษัทด้วย

1.6 ความเสี่ยงจากอัตราดอกเบี้ย

ความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในท้องตลาด
เมื่อเกิดภาวะเงินเฟ้อราคาน้ำมันจะปรับตัวเพิ่มสูงขึ้นเหมือนในช่วงที่ผ่านมา
ส่งผลให้สินค้ามีราคาแพงและอัตราดอกเบี้ยจะขยับสูงขึ้นตามไปด้วย
ซึ่งจะมีผลกระทบในทางลบต่อการดำเนินงานและกระแสเงินสดของบริษัท
เนื่องจากปัจจุบันดอกเบี้ยมีการปรับลดลงอย่างรวดเร็วตามภาวะถดถอยของเศรษฐกิจโลก
บริษัทจึงมีต้นทุนในการกู้ยืมลดลงและมีความเสี่ยงในอัตราดอกเบี้ยน้อย
นอกจากนี้ผู้บริหารสามารถทำสัญญาป้องกันความเสี่ยงครอบคลุมไว้หากดอกเบี้ยมีความผันผวนมาก

  1.7 ความเสี่ยงจากการมีกลุ่มผู้ถือหุ้นรายใหญ่ถือหุ้นรวมกันเกินกว่าร้อยละ 50

ณ วันที่ 31 ธันวาคม 2551 คุณชำนาญ พรพิไลลักษณ์ และคุณกนกกร แทนไกรศร
ซึ่งเป็นผู้ก่อตั้งบริษัท ถือหุ้นรวมกันในบริษัท คิดเป็นร้อยละ 70.26
ของจำนวนหุ้นที่จำหน่ายได้แล้วทั้งหมดของบริษัท
ซึ่งจะทำให้สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัท กำหนดให้ต้องได้รับคะแนนเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจจะไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

  1.8 ความเสี่ยงจากการที่ผู้บริหารส่วนใหญ่เป็นชุดเดียวกับคณะกรรมการบริษัท

เนื่องจากคณะกรรมการบริษัท ประกอบด้วย กรรมการที่เป็นผู้บริหารจำนวน 4 ท่าน
จากกรรมการทั้งสิ้นจำนวน 9 ท่าน จึงทำให้ขาดการคานอำนาจระหว่างคณะกรรมการบริษัท
และฝ่ายบริหาร ดังนั้น บริษัท ได้เชิญผู้ทรงคุณวุฒิจากภายนอกที่มีความเป็นอิสระจากผู้ถือหุ้น
กรรมการ และผู้บริหารของบริษัท เข้ามาดำรงตำแหน่งกรรมการบริษัท จำนวน 5 ท่าน โดยมี 3
ท่าน ทำหน้าที่เป็นกรรมการตรวจสอบ นอกจากนี้ ประธานกรรมการบริษัท
ก็เป็นกรรมการอิสระที่เป็นผู้ทรงคุณวุฒิจากภายนอกและยังดำรงตำแหน่งเป็นประธานกรรมการตรวจสอบอีกด้วย
และเพื่อให้การกำกับดูแลเป็นไปอย่างเหมาะสมและมีประสิทธิภาพ บริษัท
ได้กำหนดขอบเขตอำนาจในการดำเนินงานของผู้บริหารแต่ละตำแหน่งไว้อย่างชัดเจนในอำนาจดำเนินการของบริษัท
รวมทั้งกรรมการผู้จัดการไม่มีอำนาจในการดำเนินการใดๆ ในหรือเกี่ยวกับรายการที่เกี่ยวโยงกัน
รายการการได้มาหรือจำหน่ายไปซึ่งสินทรัพย์ที่สำคัญของบริษัท และอำนาจที่มอบให้กรรมการผู้จัดการ
หรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตน
หรือบุคคลที่อาจมีความขัดแย้งมีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัท
หรือบริษัทย่อยของบริษัท (ถ้ามี)
และเพื่อเป็นการป้องกันการมีอำนาจเบ็ดเสร็จของกรรมการผู้จัดการและรองกรรมการผู้จัดการ
ซึ่งทั้งสองท่านเป็นผู้ถือหุ้นรายใหญ่ของบริษัท บริษัท จะกำหนดให้การอนุมัติรายการใดๆ
ที่จะก่อให้เกิดประโยชน์ต่อกรรมการผู้จัดการและรองกรรมการผู้จัดการดังกล่าวที่ไม่เกี่ยวข้องกับการประกอบธุรกิจตามปกติของบริษัท
และมีมูลค่าของรายการตั้งแต่ 100,000 บาทขึ้นไป เช่น การเบิกเงินล่วงหน้า
ค่าใช้จ่ายเกี่ยวกับการเดินทางไปต่างประเทศ เป็นต้น
จะต้องผ่านการรับทราบและตรวจสอบของฝ่ายตรวจสอบภายในของบริษัท
ก่อนที่จะมีการอนุมัติรายการดังกล่าว
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดยตรงต่อประธานกรรมการตรวจสอบโดยทันที

คณะกรรมการตรวจสอบจะทำหน้าที่ในการตรวจสอบ กำกับดูแล
รวมทั้งอนุมัติรายการที่อาจมีความขัดแย้งที่มีความเกี่ยวข้องกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว
รวมไปถึงรายการที่มีนัยสำคัญและอาจส่งผลกระทบต่อผลการดำเนินงานของบริษัท เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัท
เป็นสำคัญ ยิ่งไปกว่านั้น บริษัท ยังจัดให้มีฝ่ายตรวจสอบภายใน ซึ่งขึ้นตรงต่อคณะกรรมการตรวจสอบ
เพื่อทำหน้าที่ในการควบคุมดูแล ตรวจสอบการดำเนินงานภายในของบริษัท ให้เป็นไปอย่างโปร่งใส
เหมาะสม และรัดกุม รวมทั้งติดตามข้อมูลและตรวจสอบรายการต่างๆ
ตามที่คณะกรรมการตรวจสอบมอบหมาย

1.9 ความเสี่ยงจากการมีคู่แข่งซึ่งเป็นผู้ประกอบการรายใหม่

  สำหรับธุรกิจนำเข้าและจัดจำหน่ายผลิตภัณฑ์วัตถุดิบอุตสาหกรรมและวัสดุเพื่อใช้ในการก่อสร้าง
  ให้กับผู้ประกอบการ

ชั้นนำในอุตสาหกรรมต่างๆ เช่น อุตสาหกรรมผลิตชิ้นส่วนรถยนต์
อุตสาหกรรมผลิตชิ้นส่วนอิเล็กทรอนิกส์ อุตสาหกรรมผลิตอุปกรณ์ไฟฟ้า อุตสาหกรรมผลิตสปริง
อุตสาหกรรมบรรจุภัณฑ์ รวมทั้งผู้รับเหมางานระบบสำหรับโครงการก่อสร้าง
ถือเป็นธุรกิจที่ผู้ประกอบการรายใหม่ๆไม่มีความจำเป็นในการลงทุนด้านอุปกรณ์เครื่องจักรมากนัก
จึงมีโอกาสที่คู่แข่งขันรายใหม่เข้าจะเข้ามาประกอบธุรกิจด้านนี้ได้
ผลกระทบที่ตามมาคือการแข่งขันด้านราคาที่ทวีความรุนแรง
ดังนั้นบริษัทจึงได้มีการกำหนดแนวทางการทำงานให้มีประสิทธิภาพโดยกำหนดเป็นนโยบายบริษัทเพื่อแสดงความมุ่งมั่นสู่ความเป็นผู้นำในธุรกิจกระจายสินค้าเพื่อตอบสนองความพึงพอใจสูงสุดของลูกค้าอย่างต่อเนื่อง
ด้วยการพัฒนาความเป็นเลิศด้านผลิตภัณฑ์ บริการ ทีมงาน เทคโนโลยี ระบบการทำงาน
ทำให้ลูกค้าเกิดความไว้วางใจในการสั่งซื้อสินค้าจากบริษัท
ทั้งนี้เพื่อความยั่งยืนและการเติบโตของธุรกิจ